普慈學官何子固廨舍有溪月軒明復留詩用其韻
作者：郭印
朝代：宋

paragraphs: 碧霄桂影墮寒溪，賞心正與幽人期。
憑軒一俯吟思發，雕肝鏤肺成新詩。
水流月出咸自爾，去來休論東與西。
句中之眼落第二，紛紛名字俱人爲。
胡不反觀自已月，照耀古今無遷移。
有客問我月安在，天上人間總不知。
光吞萬象竟何有，一語誑人真自欺。
我欲提此吹毛劍，戮盡叢林多口師。